ডাক্তারদের পাশে খড়্গ হাতে স্বয়ং মা কালী

কলকাতা: বুধবার রাতে অভূতপূর্ব ‘রাত দখল’ প্রতিবাদ কর্মসূচির সাক্ষী হয়েছে গোটা বাংলা। আরজি কর মেডিক্যাল কলেজের (RG Kar Medical College) তরুণী চিকিৎসকের ধর্ষণ-খুন কাণ্ডের বিরুদ্ধে উত্তর থেকে দক্ষিণ হাজার হাজার মানুষ পথে নেমেছিলেন। কলকাতা এবং শহরতলির জনজোয়ার দেখে মনে হবে দুর্গাপুজোর কিংবা কালীপুজোর ভিড়।

না, কোনও উৎসব তো অবশ্যই ছিল না গতকাল। তবে নারীশক্তির শ্রেষ্ঠতম দুই রূপে মা দুর্গা এবং মা কালী ছিলেন। বীরভূমের (Birbhum) সাঁইথিয়ার আহমেদপুরে দেখা গেল ত্রিশূল হাতে দশভুজা এবং খড়্গ হাতে মা কালীকে। রণচণ্ডীর মূর্তিতে দেখা গেল তাঁদের। আহমেদপুরের মহিলারা প্রতিবাদ প্রদর্শনে দুই দেবীর প্রতীকী হিসেবে দুইজনকে সাজিয়ে এনেছিলেন।

আরও পড়ুন: আরজি করে হামলার ঘটনায় ৩টি মামলা রুজু পুলিশের

তাঁদের দাবি, এই ধরনের ঘৃণ্য নারকীয় অপরাধ সমূলে বিনাশ করতে মেয়েদের এমন রণচণ্ডী মূর্তিই ধরতে হবে। এই প্রতিবাদ কর্মসূচি আয়োজন করা হয়েছিল মা কালীর এক মন্দিরের সামনে। প্রতিবাদীদের একজন বললেন, মায়েদের উত্থানের জন্য আমরা মায়ের থানে এসেছি। এখান থেকেই আমাদের সবকিছু শুরু করতে হবে, নতুন করে ভাবতে হবে, নতুন করে সমাজ গঠন করতে হবে।