হাওড়ার রকলাইনসের এবারের পুজোর থিম ‘চন্দ্রযান ৩’

হাওড়া: পুজো প্রায় এসেই গিয়েছে! আজ পঞ্চমী। হাতে আর মাত্র একদিন। তারপরে ষষ্ঠীর সন্ধ্যায় হবে মায়ের বোধন। বাঙালিরা মেতে উঠবে মা দুর্গার (Maa Durga) আরাধনায়। উমা ফিরবেন নিজের বাড়ি। শেষ মুহূর্তের প্রস্তুতি একেবারে তুঙ্গে। শিল্পীর হাতে ধীরে ধীরে প্রাণ পাচ্ছেন মহিষাসুরমর্দিনী। একদিকে যেমন রয়েছে বারোয়ারি পুজো তেমনই রয়েছে থিমের চমক। একদম নতুন একটা থিমের চমক নিয়ে হাজির হয়েছে হাওড়ার ইস্ট ইন্ডিয়ান রকলাইনস অ্যাসোসিয়েশন। তাদের এই বছরের পুজোর থিম (Puja Theme) ‘চন্দ্রযান ৩’ (Chandrayaan 3)।

গত অগস্টে চাঁদের মাটিতে সফলভাবে ল্যান্ডিং করেছিল বিক্রম। চন্দ্রযান ৩-এর প্রাথমিক পর্যায়ের অভিযান সফল করে দক্ষিণ মেরুতে পা রেখেছিল ভারত। আর এই সফট ল্যান্ডিংয়ের নিরিখে গোটা বিশ্বে আলাদাভাবে স্থান করে নিয়েছে ভারত। ইসরো’র এই সফলতায় আজ গর্বিত গোটা দেশ। আর এই সাফল্যকে কুর্নিশ জানাতেই আসন্ন শারদোৎসবে হাওড়ার ইস্ট ইন্ডিয়ান রকলাইনস অ্যাসোসিয়েশন এবার প্রাক রজত জয়ন্তী বর্ষের পুজোয় এই থিমকে তুলে ধরেছে। তাদের এবারের পুজোর ভাবনা, “চন্দ্রযান ৩ এর সফল উৎক্ষেপণ এবং চন্দ্রপৃষ্ঠের দক্ষিণ মেরুতে বিক্রম ল্যান্ডার এর সফল অবতরণ”।

আরও পড়ুন: পুরনো দিনের কথা মনে করিয়ে দেবে এই পুজোমণ্ডপ

এই বিষয়ে ক্লাবের সম্পাদক তথা এবারের এই থিম পরিকল্পনার প্রধান রূপকার বিশ্বজিৎ রায় বলেন, চাঁদের দক্ষিণ মেরুতে সফল অবতরণের কারণেই বিশ্বের সর্বপ্রথম দেশ হিসাবে ভারতবর্ষের নাম স্বর্ণাক্ষরে লেখা থাকবে। একজন গর্বিত ভারতবাসী হিসাবে আমাদের ক্লাবের এবারের এই ছোট্ট প্রয়াস। হাওড়ার ইছাপুর কামারডাঙা অঞ্চলের ইস্ট ইন্ডিয়ান রকলাইনস অ্যাসোসিয়েশনের পুজো প্রতিবারই কিছু না কিছু নতুন ভাবনা আর বিষয়বস্তু নিয়ে আসে। এর মাধ্যমে সমাজের কাছে কিছু বার্তা তুলে ধরা হয়। এবারের পুজো যেন অনেকটা থিম এবং সাবেকির মেলবন্ধন। দিনরাত এক করে ফুটিয়ে তোলা হচ্ছে গোটা থিম।

তিনি জানান, এই কাজে আমি সহকারী হিসেবে পেয়েছি হিমাদ্রি আদককে। প্রাক রজত জয়ন্তী বর্ষে আমরা আশাবাদী, এবার আমাদের পুজো দর্শনার্থীদের বিশেষ নজর কাড়বে। আমাদের পুজোর শুভ উদ্বোধন ১৮ অক্টোবর, বুধবার চতুর্থীর মহা সন্ধ্যায়। পুজোর উদ্বোধন করবেন মাউন্ট এভারেস্ট জয়ী হাওড়ার কৃতী পর্বতারোহী মলয় মুখোপাধ্যায়। এছাড়াও উপস্থিত থাকবেন ক্রিকেট সহ ক্রীড়া জগতের আরও স্বনামধন্য ব্যক্তিরা।